Rozhodnutie Rady
z 30. marca 2004
ktorým sa povoľujú Českej republike, Estónsku, Maďarsku, Lotyšsku, Litve, Slovensku a Slovinsku určité dočasné derogácie smernice 2002/96/ES o odpade z elektrických a elektronických zariadení
(2004/312/ES)
RADA EURÓPSKEJ ÚNIE
so zreteľom na Zmluvu o pristúpení Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii a najmä na jej článok 2 ods. 3,
so zreteľom na Akt o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky a o úpravách zmlúv, na ktorých je založená Európska únia, ďalej len "Akt o pristúpení 2003" a najmä na jeho článok 55,
so zreteľom na žiadosti Českej republiky, Estónska, Maďarska, Lotyšska, Litvy, Slovenska a Slovinska,
so zreteľom na návrh Komisie
keďže:
(1) podľa prvého pododseku článku 5 ods. 5 Smernice 2002/96/ES Európskeho parlamentu a Rady z 27. januára 2003 o odpade z elektrických a elektronických zariadení (OEEZ) [1], majú členské štáty zabezpečiť, aby najneskôr do 31. decembra 2006 dosiahol podiel separovaného zberu priemerne aspoň štyri kilogramy odpadu z elektrických a elektronických zariadení na obyvateľa za rok zo súkromných domácností.
(2) článok 7 ods. 2 smernice 2002/96/ES ustanovuje určité minimálne ciele na zhodnotenie odpadov z elektrických a elektronických zariadení a na opätovné používanie a recykláciu prvkov, materiálov a látok. Členské štáty musia zaistiť, aby výrobcovia splnili tieto ciele do 31. decembra 2006.
(3) podľa článku 17 ods. 1 smernice 2002/96/ES majú členské štáty uviesť do účinnosti zákony, iné právne predpisy a správne opatrenia potrebné na dosiahnutie súladu s tou smernicou do 13. augusta 2004. článok 17 ods. 4 písm. a) smernice 2002/96/ES však ustanovuje, že Grécko a Írsko, ktoré v dôsledku nedostatočnej celkovej recyklačnej infraštruktúry, zemepisných podmienok, ako je veľký počet malých ostrovov a výskyt vidieckych a horských oblastí, nízkej hustoty obyvateľstva a nízkej úrovne spotreby elektrického a elektronického zariadenia, nemôžu dosiahnuť buď cieľ zberu uvedený v prvom pododseku článku 5 ods. 5 smernice 2002/96/ES alebo ciele uvedené v jej článku 7 ods. 2 a ktoré podľa tretieho pododseku článku 5 ods. 2 smernice Rady 1999/31/ES z 26. apríla 1999 o skládkach odpadov [2] môžu požiadať o posunutie termínu, ktorý je uvedený v tom článku, môžu si predĺžiť lehoty uvedené v článkoch 5 ods. 5 a 7 ods. 2 smernice 2002/96/ES až o 24 mesiacov.
(4) na základe článku 55 Aktu o pristúpení 2003 Česká republika, Estónsko, Maďarsko, Lotyšsko, Litva, Slovensko a Slovinsko požiadali o dočasnú derogáciu časových limitov ustanovených v prvom pododseku článku 5 ods. 5 a článku 7 ods. 2 smernice 2002/96/ES, uvádzajúc ako dôvody ich nedostatočnú recyklačnú infraštruktúru, nízku hustotu obyvateľstva a nízku úroveň spotreby elektrického a elektronického zariadenia a zemepisné podmienky, ako je existencia vidieckych oblastí.
(5) tieto dôvody ospravedlňujú predĺženie horeuvedených časových limitov pre Českú republiku, Estónsko, Maďarsko, Lotyšsko, Litvu a Slovensko o 24 mesiacov a pre Slovinsko o 12 mesiacov,
PRIJALA TOTO ROZHODNUTIE:
Článok 1
Česká republika, Estónsko, Maďarsko, Lotyšsko, Litva a Slovensko si môžu predĺžiť časové limity uvedené v prvom pododseku článku 5 ods. 5 a článku 7 ods. 2 smernice 2002/96/ES o 24 mesiacov.
Slovinsko si môže predĺžiť časové limity uvedené v prvom pododseku článku 5 ods. 5 a článku 7 ods. 2 smernice 2002/96/ES o 12 mesiacov.
Článok 2
Toto rozhodnutie je adresované členským štátom a Českej republike, Estónskej republike, Maďarskej republike, Lotyšskej republike, Litovskej republike, Slovinskej republike a Slovenskej republike.
V Bruseli 30. marca 2004